Osnivačica političke stranke Start (Stranka antikorupcije, razvoja i transparentnosti) i bivša predsjednica Povjerenstva za odlučivanje o sukobu interesa Dalija Orešković napisala je u objavi na Facebooku da HDZ-ova najava da će se boriti protiv "fake newsa" zvuči kao "loš vic".

- Upravo je HDZ-ova vlada jedna od rijetkih na svijetu koja za ministra ima internetskog trola, napisala je Orešković.

- Sjećate se kako je baš ministar Trolušić, pod pseudonimom Roks, ispod vijesti na portalima sam sebi pisao „Bravo Tole!“, „Župane svaka čast!“ te „I ja sam zadovoljan s Tolušićem jer je stvarno osvježenje u ovoj učmaloj županiji i stvarno se trudi“? Zbog klevetanja političkog protivnika pod lažnim imenom ministar je 2011. i pravomoćno osuđen. Fake news od fake ministra koji zajedno s kolegama čini sve da od Hrvatske napravi fake državu, u kojoj zakon ne vrijedi jednako za sve, napisala je.

Orešković je nadalje ustvrdila da je "laž" osnovna valuta HDZ-a.

- To je ono što se od njih očekuje, ono što daju i ono što očekuju u zamjenu. Tako su neki govorili da oni eto ne lažu, ali ponekad ne govore istinu. Drugi - da su oni pisali Lex Agrokor, iako ga je pisala grupa Borg. Treći - da ne postoji nikakav američki non-paper o F-16 avionima, napisala je.

- Svoju moć oni grade upravo na muljanju i lažima. Ali lažima se može izgraditi samo kula od karata. A ta kula će se u trenu srušiti kad većina nas počne jasno i glasno zagovarati promjene i govoriti istinu - da su nam nasilnici oteli državu, da ju koriste za privatne interese, i da ju zato pod hitno moramo osloboditi iz njihovih ruku, zaključila je osnivačica Starta.